Document ID: 32008D0392

ROZHODNUTIE KOMISIE
z 30. apríla 2008,
ktorým sa vykonáva smernica Rady 2006/88/ES, pokiaľ ide o informačnú internetovú stránku na sprístupnenie informácií o podnikoch akvakultúrnej produkcie a povolených spracovateľských prevádzkarniach v elektronickej podobe
[oznámené pod číslom K(2008) 1656]
(Text s významom pre EHP)
(2008/392/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 59 ods. 2,
keďže:
(1)
V smernici 2006/88/ES sa ustanovujú zdravotné požiadavky, ktoré sa majú uplatňovať pri umiestňovaní živočíchov a produktov akvakultúry na trh, pri ich dovoze a premiestňovaní, a minimálne preventívne opatrenia zamerané na zvýšenie informovanosti a pripravenosti príslušných orgánov, prevádzkovateľov podnikov akvakultúrnej produkcie a ďalších zúčastnených strán v tomto výrobnom odvetví, pokiaľ ide o choroby vodných živočíchov.
(2)
S cieľom zlepšiť prevenciu výskytu a šírenia chorôb uvedených v prílohe IV k smernici 2006/88/ES členské štáty by mali v elektronickej podobe sprístupniť informácie o podnikoch akvakultúrnej produkcie a o povolených spracovateľských prevádzkarniach, najmä informácie o chovaných druhoch a ich zdravotnom stave.
(3)
Tieto údaje sú v súčasnosti verejne dostupné v registroch vedených v členských štátoch podľa článku 6 smernice 2006/88/ES.
(4)
S cieľom uľahčiť interoperabilitu informačných systémov a používanie postupov pomocou elektronických prostriedkov medzi členskými štátmi a zabezpečiť transparentnosť a zrozumiteľnosť je potrebné, aby sa informácie o podnikoch akvakultúrnej produkcie a povolených spracovateľských prevádzkarniach prezentovali v rámci celého Spoločenstva v jednotnej podobe. Informačná internetová stránka je z technického hľadiska najvhodnejším uskutočniteľným riešením, keďže zabezpečuje jednoduchý prístup k takýmto informáciám a nezahŕňa priveľa zdrojov. Mal by sa preto vypracovať vzor podoby tejto informačnej internetovej stránky.
(5)
V prílohe II k smernici 2006/88/ES sa ustanovujú informácie požadované v registri podnikov akvakultúrnej produkcie a povolených spracovateľských prevádzkarní. Keďže cieľom informačnej internetovej stránky je uľahčiť interoperabilitu medzi príslušnými informáciami evidovanými v registroch podnikov akvakultúrnej produkcie so sídlom v členských štátoch, internetová stránka nemusí nevyhnutne zahŕňať všetky tieto informácie. Mala by však zahŕňať všetky príslušné informácie na zistenie akýchkoľvek obchodných obmedzení v dôsledku odlišného zdravotného stavu.
(6)
V smernici 2006/88/ES sa ustanovuje, že odchylne od požiadavky udeľovania povolení stanovenej v tejto smernici členské štáty môžu vyžadovať, aby príslušné orgány registrovali iba zariadenia iné ako podniky akvakultúrnej produkcie, v ktorých sa vodné živočíchy chovajú bez úmyslu uviesť ich na trh, rybárske revíry a podniky akvakultúrnej produkcie, ktoré zásobujú miestnych spotrebiteľov.
(7)
Riziko rozšírenia chorôb vodných živočíchov v zariadeniach, rybárskych revíroch a podnikoch akvakultúrnej produkcie, ktoré odchylne od článku 4 ods. 1 smernice 2006/88/ES eviduje príslušný orgán, sa líši v závislosti od ich povahy, charakteristík a lokality. Členské štáty by preto mali rozhodnúť, v akom rozsahu by informácie o týchto zariadeniach, rybárskych revíroch a podnikoch akvakultúrnej produkcie mali byť zahrnuté na informačnej internetovej stránke.
(8)
Keďže členským štátom by sa mal poskytnúť dostatočný čas na vloženie príslušných informácií o podnikoch akvakultúrnej produkcie a povolených spracovateľských prevádzkarniach na informačnú internetovú stránku, malo by sa ustanoviť, že tieto informácie by mali byť k dispozícii najneskôr do 31. júla 2009.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Predmet úpravy a rozsah pôsobnosti
1. V tomto rozhodnutí sa ustanovujú pravidlá týkajúce sa informačnej internetovej stránky, ktorú majú členské štáty zriadiť na sprístupnenie informácií o podnikoch akvakultúrnej produkcie a povolených spracovateľských prevádzkarniach v elektronickej podobe v súlade s článkom 59 smernice 2006/88/ES.
2. Toto rozhodnutie sa uplatňuje mutatis mutandis na zariadenia, rybárske revíry a podniky akvakultúrnej produkcie, ktoré odchylne od článku 4 ods. 1 smernice 2006/88/ES eviduje príslušný orgán v súlade s článkom 4 ods. 4 uvedenej smernice bez toho, aby boli dotknuté ustanovenia článku 2 ods. 1 druhého pododseku tohto rozhodnutia.
Článok 2
Informačná internetová stránka
1. Členské štáty zriadia informačnú internetovú stránku (ďalej len „informačná internetová stránka“) s cieľom sprístupniť informácie o farmách alebo chovných oblastiach pre mäkkýše podnikov akvakultúrnej produkcie a povolených spracovateľských prevádzkarní, ktoré sú povolené v súlade s článkom 4 smernice 2006/88/ES.
Členské štáty podľa jednotlivých prípadov rozhodujú, ktoré zariadenia, rybárske revíry a podniky akvakultúrnej produkcie uvedené v článku 1 ods. 2 musia byť uvedené na informačnej internetovej stránke, pričom zohľadňujú riziko rozšírenia chorôb vodných živočíchov vyplývajúce z prevádzky takýchto zariadení rybárskych revírov a podnikov akvakultúrnej produkcie v závislosti od ich povahy, charakteristík a lokality.
2. Členské štáty vytvoria informačnú internetovú stránku v súlade so vzormi stanovenými v týchto prílohách:
a)
príloha I pre podniky akvakultúrnej produkcie, v ktorých sa chovajú ryby;
b)
príloha II pre podniky akvakultúrnej produkcie, v ktorých sa chovajú mäkkýše;
c)
príloha III pre podniky akvakultúrnej produkcie, v ktorých sa chovajú kôrovce;
d)
príloha IV pre povolené spracovateľské prevádzkarne, ktoré zabíjajú živočíchy akvakultúry na účely kontroly chorôb, uvedené v článku 4 ods. 2 smernice 2006/88/ES.
3. Členské štáty aktualizujú informačnú internetovú stránku tak, aby obsahovala informácie zahrnuté v registri vedenom podľa článku 6 smernice 2006/88/ES.
Zmeny týkajúce sa zdravotného stavu sa na informačnú internetovú stránku vkladajú hneď po zmene zaznamenaného zdravotného stavu.
4. Členské štáty oznámia Komisii internetovú adresu informačnej internetovej stránky.
Článok 3
Dátum uplatňovania
Toto rozhodnutie sa uplatňuje od 1. augusta 2008.
Informácie uvedené v článku 2 ods. 2 a v prílohách I až IV však budú na informačnej internetovej stránke k dispozícii najneskôr do 31. júla 2009.
Článok 4
Adresáti
Toto rozhodnutie je určené členským štátom.
V Bruseli 30. apríla 2008

Labels: 12
0
17
6